Знакаміты госць зехаў, але мне праз год пашчасціла ўбачыцца з ім ізноў. У 1975 годзе ў Маскве адбыўся чарговы кангрэс ІКСІД — міжнароднага саюза дызайнерскіх арганізацый. Такія імпрэзы праводзяцца ў розных гарадах кожныя два гады. Я, тады ўжо аспірант УНДІТЭ, удзельнічаў у маскоўскім кангрэсе. Гэта была вялікая падзея для савецкай дызайнерскай грамады. Тады ў Маскву з’ехаліся майстры са ўсяго свету, былі сярод іх і вельмі знакамітыя асобы, такія як заснавальнік вядомай Ульмскай школы дызайну Томас Мальданада, зорка японскага дызайну Кэндзі Экуан і многія іншыя. Прыехаў на кангрэс і наш знаёмы Ціма Сарпанева. У зале пасяджэнняў я яго бачыў толькі здаля, але на заключным банкеце ў рэстаране ён падышоў з бакалам да століка, дзе сядзелі беларускія дэлегаты кангрэса, і сказаў, што памятае цёплы прыём у Мінску і жадае беларускім дызайнерам плёну ў іх творчасці.